তামিলনাড়ুর জেলার তালিকা

ভারতের দক্ষিণে অবস্থিত তামিলনাড়ু রাজ্যে বর্তমানে (২০২০ খ্রিস্টাব্দে) মোট জেলার সংখ্যা ৩৮ টি৷ ১৯৫৬ খ্রিস্টাব্দে ১লা নভেম্বর অবধি তামিলনাড়ুতে মোট জেলা ছিলো ১৩টি৷ প্রতিটি জেলা আবার একাধিক তালুক ও ক্ষুদ্রতর প্রশাসনিক বিভাগে বিভক্ত৷

## ইতিহাস
### প্রাক-স্বাধীনতা

স্বাধীনতার প্রাককাল অবধি মাদ্রাজ প্রেসিডেন্সীতে মোট ২৬ টি জেলা ছিলো, যার মধ্যে মাত্র ১২ টি জেলার অস্তিত্ব বর্তমান তামিলনাড়ু রাজ্যে পাওয়া যায়৷ জেলাগুলি হলো যথাক্রমে চিঙ্গলপৎ, কোয়েম্বাটুর, নীলগিরি, উত্তর আর্কট, চেন্নাই, মধুরা, রামনাড়, সালেম, দক্ষিণ আর্কট, তাঞ্জোর, তিন্নেবেলী এবং ত্রিচিনোপলী৷

### ১৯৪৭ – ১৯৫০
ভারত বিভাগ ও ভারতের স্বাধীনতার পর ১৯৪৭ খ্রিস্টাব্দের ১৫ই আগস্ট ব্রিটিশ ভারতের প্রশাসনিক বিভাগ মাদ্রাজ প্রেসিডেন্সী স্বাধীন ভারতের মাদ্রাজ প্রদেশে পরিণত হয়৷ ভারতের স্বাধীনতার পরে ১৯৪৮ খ্রিস্টাব্দের ৪ঠা মার্চ পুদুকোট্টাই দেশীয় রাজ্য ভারতের সাথে যুক্ত হওয়া ইচ্ছা প্রকাশ করলে রাজ্যটিকে ত্রিচিনোপলী জেলার একটি মহকুমা হিসাবে ভারতের অন্তর্ভুক্ত করা হয়৷ এইসময়ে ১৯৫০ খ্রিস্টাব্দের ২৬শে জানুয়ারী ভারতের স্বীকৃত নতুন সংবিধান ভারতকে সার্বভৌম গণতান্ত্রিক প্রজাতন্ত্র বলে উল্লেখ করে৷ নতুন গণতান্ত্রিক দেশটি যুক্তরাষ্ট্রীয় ও একাাধিক রাজ্যের সমষ্টিরূপে উল্লেখ করা হয়৷  ফলে ভারত সরকার মাদ্রাজ প্রদেশকে মাদ্রাজ রাজ্যে নামান্তরিত করেন৷

### ১৯৫০ – ১৯৫৬

১৯৫০ খ্রিস্টাব্দে মাদ্রাজ রাজ্য নামান্তরণের সময়ে এই রাজ্যের মধ্যে ছিলো বর্তমান সম্পূর্ণ তামিলনাড়ু, উপকূলীয় অন্ধ্র, রায়ালসীমা, উত্তর কেরালার মালাবার উপকূলীয় অঞ্চল, বেল্লারী জেলা এবং দক্ষিণ কন্নড় জেলা৷ ১৯৫৩ খ্রিস্টাব্দে মাদ্রাজ রাজ্য থেকে রায়ালসীমা এবং উপকূলীয় অন্ধ্র পৃৃথক হয়ে অন্ধ্রপ্রদেশ জেলা গঠন করে৷ ঐ বছরই দক্ষিণ কন্নড় ও বেল্লারী জেলা মহীশূর রাজ্য-এর সাথে যুক্ত করে কর্ণাটক রাজ্য গঠন করা হয়৷ ১৯৫৬ খ্রিস্টাব্দে ত্রিবাঙ্কুর-কোচিন রাজ্যর সাথে মালাবার জেলা যুক্ত করে কেরালা রাজ্য গঠন করা হয়৷

### ১৯৫৬

১৯৫৬ খ্রিস্টাব্দে রাজ্য পুনর্গঠন আইন অনুসারে রাজ্যে সীমানা ভাষাভিত্তিতে নির্ধারিত হওয়ার সিদ্ধান্ত গ্রহণ করা হয়৷ তামিল ভাষাভাষী সংখ্যাগরিষ্ট কন্যাকুমারী অঞ্চল মাদ্রাজ জেলার সাথে যুক্ত করা হয়, যা পূর্বে পুরোপুরিভাবে ত্রিবাঙ্কুর ও কোচিন দেশীয় রাজ্যের অন্তর্ভুক্ত ছিলো৷ ১৯৫৬ খ্রিস্টাব্দের ১লা নভেম্বর দক্ষিণ ভারতের ১৩ টি জেলা নিয়ে মাদ্রাজ রাজ্য গঠন হয়৷
 
তৎকালীন মাদ্রাজ রাজ্যের জেলাগুলি হলো যথাক্রমে: চিঙলেপট, কোয়েম্বাটুর, নীলগিরি, উত্তর আর্কট, চেন্নাই, কন্যাকুমারী, মাদুরা, রামনাড়, সালেম, দক্ষিণ আর্কট, তাঞ্জোর, তিন্নেবেলী এবং ত্রিচিনোপলী৷

### ১৯৬১ – ১৯৭০

* ১৯৬৬ খ্রিস্টাব্দের ২রা অক্টোবর, পূর্বতন সালেম জেলা থেকে ধর্মপুরী, হারূর, হোসুর, কৃষ্ণগিরি তালুকগুলি আলাদা করে নতুন ধর্মপুরী জেলা গঠন করা হয়৷
* ১৯৬৯ খ্রিস্টাব্দে, মাদ্রাজ রাজ্যের নাম সরকারিভাবে বদলে তামিলনাড়ু রাখা হয়৷

### ১৯৭১ – ১৯৮০
* ১৯৭৪ খ্রিস্টাব্দের ১৪ই জানুয়ারী, তিরুচিরাপল্লী ও তাঞ্জাবুর জেলার যথাক্রমে কুলাতুর, তিরুমায়ম, আলঙ্গুড়ি, অরন্তাঙ্গী তালুকগুলি নিয়ে নতুন পুদুকোট্টাই জেলা গঠন করা হয়৷ 
* ১৯৭৯ খ্রিস্টাব্দের ৩১শে আগস্ট, পূর্বতন কোয়েম্বাটুর জেলার যথাক্রমে ভবানী, ইরোড়ু ও সত্যমঙ্গলম তালুকগুলি নিয়ে নতুন ইরোড়ু জেলা গঠন করা হয়৷

### ১৯৮১ – ১৯৯০
* ১৯৮৫ খ্রিস্টাব্দে ৮ই মার্চ, পূর্বতন রামনাথপুরম জেলাটিকে ত্রিখণ্ডিত করে যথাক্রমে তিরুপত্তুর, কারাইকুড়ি, দেবকোট্টাই, শিবগঙ্গা, ইলায়াঙ্গুড়ি এবং মানামাদুরাই তালুকগুলি নিয়ে নতুন শিবগঙ্গা জেলা  এবং রামনাথপুরম জেলার যথাক্রমে শ্রীভিল্লিপুত্তুর, বিরুধুনগর, তিরুচুলি, অরূপকোট্টাই, সাত্তুর ও রাজাপালয়ম  তালুকগুলি নিয়ে নতুন বিরুধুনগর জেলা গঠন করা হয়৷
* ১৯৮৫ খ্রিস্টাব্দের ১৫ই সেপ্টেম্বর, পূর্বতন মাদুরাই জেলা থেকে যথাক্রমে দিন্দিগুল, পালনি এবং কোড়াইকানাল তালুকগুলি নিয়ে নতুন দিন্দিগুল জেলা গঠন করা হয়৷ 
* ১৯৮৬ খ্রিস্টাব্দের ২০শে অক্টোবর, পূর্বতন তিরুনেলভেলি জেলার যথাক্রমে তুতিকোরিন, ওট্টপীড়ারম এবং তিরুবৈকুণ্ঠম তালুকগুলি নিয়ে নতুন তুতিকোরিন জেলা গঠন করা হয়৷ 
* ১৯৮৯ খ্রিস্টাব্দের ৩০শে সেপ্টেম্বর, পূর্বতন উত্তর আর্কট জেলাকে দ্বিখণ্ডিত করে ঐ জেলার তিরুবন্নামালাই, আরণি, বন্দীবাস, চেইয়ার, পোলুর এবং চেঙ্গম তালুকগুলি নিয়ে নতুন তিরুবন্নামালাই জেলা  এবং আরক্কোণম, আর্কট, গুড়িয়াট্টম, তিরুপত্তুর, ভেলোর, বাণীয়মবাড়ি এবং ওয়ালাজাপেট তালুকগুলি নিয়ে নতুন ভেলোর জেলা গঠিত হয়৷ 

### ১৯৯১ – ২০০০
* ১৯৯১ খ্রিস্টাব্দের ১৮ই অক্টোবর, পূর্বতন তাঞ্জাবুর জেলা থেকে যথাক্রমে তিরুভারুর, ময়িলাড়ুতুড়াই, মান্নারগুড়ি, ও নাগপত্তনম বিভাগসমূহ ও কুম্ভকোণম বিভাগের বলঙ্গাইমান তালুকটি নিয়ে নতুন নাগপত্তনম জেলা গঠন করা হয়৷ 
* ১৯৯৩ খ্রিস্টাব্দের ৩০শে সেপ্টেম্বর, পূর্বতন দক্ষিণ আর্কট জেলা দ্বিখণ্ডিত করে কডলুর, চিদম্বরম এবং বৃদ্ধাচলম তালুকগুলি নিয়ে নতুন কডলুর জেলা  এবং কালকুরিচি, ভিল্লুপুরম, তিরুকোয়িলুর এবং তিণ্ডিবনম তালুকগুলি নিয়ে নতুন ভিল্লুপুরম জেলা গঠন করে দক্ষিণ আর্কট জেলা সম্পূর্ণরূপে বিলুপ্ত করা হয়৷ 
* ১৯৯৫ খ্রিস্টাব্দের ৩০শে সেপ্টেম্বর, পূর্বতন তিরুচিরাপল্লী জেলাকে ত্রিখণ্ডিত করে  ঐ জেলা থেকে যথাক্রমে কারূর, কুলিতলাই, মনপ্পারাই তালুকগুলি নিয়ে নতুন কারূর জেলা  এবং পেরম্বালুর এবং কুন্নম তালুকদুটি নিয়ে নতুন পেরম্বালুর জেলা গঠন করা হয়৷
* ১৯৯৬ খ্রিস্টাব্দের ২৫শে জুলাই, পূর্বতন মাদুরাই জেলা থেকে যথাক্রমে তেনি, বোড়িনায়কনূর, পেরিয়াকুলাম, আণ্ডিপট্টি এবং উত্তমপালয়ম তালুকগুলি নিয়ে নতুন তেনি জেলা গঠন করা হয়৷
* ১৯৯৭ খ্রিস্টাব্দের ১লা জানুয়ারী, পূর্বতন নাগপত্তনম ও তাঞ্জাবুর উভয় জেলা থেকে কিছু কিছু তালুক তথা নাগপত্তনম জেলা থেকে তিরুভারুর, নানীলম, কুটবাসল, নীড়ামঙ্গলম, মান্নারগুড়ি, তিরুতুরাইপুণ্ডি তালুক এবং তাঞ্জাবুর জেলা থেকে বলঙ্গাইমান তালুক একত্রিত করে নতুন তিরুভারুর জেলা গঠন করা হয়৷ 
* ১৯৯৭ খ্রিস্টাব্দের ১লা জানুয়ারী, পূর্বতন সালেম জেলার থেকে নামক্কাল, তিরুচেঙ্গড়, রসিপুরম এবং পরমাতি ভেলোর তালুকগুলি নিয়ে নতুন নামক্কাল জেলা গঠন করা হয়৷ 
* ১৯৯৭ খ্রিস্টাব্দের ১লা জুলাই, পূর্বতন চিঙলেপট জেলা দ্বিখণ্ডিত করে দুটি নতুন জেলা আত্মপ্রকাশ করে ও পূর্বতন জেলা লুপ্ত হয়৷ চিঙলেপট জেলার কাঞ্চীপুরম, শ্রীপেরুম্বুদুর, উতিরমেরূর, চেঙ্গলপট্টু, তাম্বরম, তিরুকালকুন্দ্রম, চেইয়ুর, মাদুরান্তকম তালুকগুলি নিয়ে নতুন কাঞ্চীপুরম জেলা  এবং তিরুভেলুর, তিরুতণি ছাড়াও উদুকোট্টাই ও পল্লীপট্টু উপতালুক এবং সঈদাপেট বিভাগের পোন্নেরি এবং গুমিড়িপুণ্ডি তালুকগুলি একত্রিত করে নতুন তিরুভেলুর জেলা গঠন করা হয়৷ 

### ২০০১ – ২০১০
* ২০০৪ খ্রিস্টাব্দের ৯ই ফেব্রুয়ারি, পূর্বতন ধর্মপুরী জেলা ভেঙে যথাক্রমে কৃষ্ণগিরি, হোসুর, পোচমপল্লী, উতঙ্গরাই, দেঙ্কনিকোট্টাই তালুকগুলি নিয়ে নতুন কৃষ্ণগিরি জেলা গঠন করা হয়৷ 
* ২০০৭ খ্রিস্টাব্দের ১৯শে নভেম্বর, পূর্বতন পেরম্বালুর জেলা ভেঙে যথাক্রমে আরিয়ালুর, উদয়রপালয়ম এবং সেন্দুরাই তালুকগুলি নিয়ে নতুন আরিয়ালুর জেলা গঠন করা হয়৷ 
* ২০০৯ খ্রিস্টাব্দের ২৪শে অক্টোবর, পূর্বতন কোয়েম্বাটুর এবং ইরোড়ু জেলার কিছু কিছু তালুক তথা কোয়েম্বাটুর জেলার যথাক্রমে তিরুপুর, উদুমালাইপেট্টাই, পল্লড়ম তালুক ও অবিনাশী তালুকের অংশবিশেষ এবং ইরোড়ু জেলা থেকে যথাক্রমে ধারাপুরম, কাঙ্গেয়ম এবং পেরুন্দুরাই তালুকগুলি একত্রিত করে নতুন তিরুপুর জেলা গঠন করা হয়৷ 

### ২০১১ – ২০২০
* ২০১৮ খ্রিস্টাব্দের ৫ই জানুয়ারী, পূর্বতন চেন্নাই জেলা তার সীমান্ত পরিবর্তন করে আয়তনে পূর্বের পুলনায় বৃৃহদাকার হয়৷ এই পর্যায়ে পার্শ্ববর্তী তিরুভেলুর জেলা থেকে মাধবরম, মাদুরবায়ল, অম্বাত্তুর, তিরুবোত্রিয়ুর তালুক ও পোন্নেরি তালুকের অংশবিশেষ এবং কাঞ্চীপুরম জেলা থেকে আলান্দুর, শোলিঙ্গনলুর তালুকগুলি চেন্নাই জেলার অন্তর্ভুক্ত করা হয়৷ 
* ২০১৯ খ্রিস্টাব্দের ২২শে নভেম্বর, পূর্বতন তিরুনেলভেলি জেলা থেকে যথাক্রমে তেনকাশী, শেঙ্কোট্টাই, কড়ায়নলুর, শিবগিরি, বীরকেরলম্পুদুর, শঙ্করনকোয়িল, তিরুবেঙ্কটম, আলঙ্গুলম তালুকগুলি নিয়ে নতুন তেনকাশী জেলা গঠন করা হয়৷ 
* ২০১৯ খ্রিস্টাব্দের ২৬ শে নভেম্বর, পূর্বতন ভিলুপুরম জেলা থেকে যথাক্রমে কালকুরিচি, শঙ্করপুরম, চিন্নাসালেম, উলুন্দরপেট, তিরুকোয়িলুর, কাল্বরায়নমালাই তালুকগুলি নিয়ে নতুন কালকুরিচি জেলা গঠন করা হয়৷  
* ২০১৯ খ্রিস্টাব্দের ২৯শে নভেম্বর, পূর্বতন ভেলোর জেলাকে ত্রিখণ্ডিত করে নতুন দুটি জেলা গঠন করা হয়৷ ঐ জেলার তিরুপত্তুর, বাণীয়মবাড়ি, নাটরমপল্লী এবং আম্বুর তালুক নিয়ে নতুন তিরুপত্তুর জেলা এবং ওয়ালাজাপেট, আর্কট, নেমিলি এবং আরক্কোণম তালুকগুলি নিয়ে গঠিত হয় নতুন রাণীপেট জেলা৷ 
* ২০১৯ খ্রিস্টাব্দের ৩০শে নভেম্বর, পূর্বতন কাঞ্চীপুরম জেলা থেকে তিরুকালকুন্দ্রম, চেঙ্গলপট্টু, মধুরান্তকম, চেইয়ুর, তিরুপোরূর, তাম্বরম, পল্লাবরম এবং বণ্ডলুর তালুকগুলি নিয়ে নতুন চেঙ্গলপট্টু জেলা গঠন করা হয়৷  
* ২০২০ খ্রিস্টাব্দের ২৪শে মার্চ, পূর্বতন নাগপত্তনম জেলার থেকে যথাক্রমে ময়িলাড়ুতুরাই, শীর্কালী, তরঙ্গমবাড়ি এবং কুতালম তালুকগুলি নীয়ে নতুন ময়িলাড়ুতুরাই জেলা গঠন করা হয়৷ 

## তালিকা

### অন্যান্য দাবীকৃত জেলা
* কোয়েম্বাটু ও তিরুপুর থেকে পোল্লাচি জেলা
* তিরুপুর ও ইরোড়ু থেকে গোপীশেঠিপালয়ম জেলা
* তাঞ্জাবুর ও তিরুবারূর থেকে কুম্ভকোণম জেলা
* সালেম থেকে এড়পাড়ি জেলা
* তিরুবন্নামালাই থেকে আরণি জেলা

## তথ্যসূত্র

বিষয়শ্রেণী:তামিলনাড়ুর জেলা
বিষয়শ্রেণী:ভারতের জেলাসমূহের তালিকা